**NÁRODNÁ RADA SLOVENSKEJ REPUBLIKY**

VII. volebné obdobie

Návrh

**ÚSTAVNÝ zákon**

z ... 2019,

**o rozpočtovaní výdavkov štátu na verejné zdravotníctvo**

Národná rada Slovenskej republiky sa uzniesla na tomto ústavnom zákone:

**Čl. I**

**Čl. 1**

Tento ústavný zákon s cieľom dosiahnuť dlhodobú udržateľnosť verejného zdravotníctva Slovenskej republiky, posilniť transparentnosť a efektívnosť vynakladania verejných prostriedkov, zvýšiť kvalitu poskytovania zdravotnej starostlivosti a v snahe zabezpečiť predvídateľné navyšovanie výdavkov na verejné zdravotníctvo upravuje pravidlá rozpočtovania výdavkov štátu na verejné zdravotníctvo.

**Čl. 2**

(1) Vláda Slovenskej republiky je povinná každoročne v návrhu rozpočtu verejnej správy rozpočtovať výdavky na verejné zdravotníctvo tak, aby ich podiel na hrubom domácom produkte Slovenskej republiky bol minimálne o 0,1 % vyšší ako v predchádzajúcom rozpočtovom roku, a to až do dosiahnutia sumy, ktorá zodpovedá priemernému percentuálnemu podielu výdavkov členských štátov Európskej únie v ich rozpočtoch verejnej správy do verejného zdravotníctva.

(2) Na účely zistenia priemerného percentuálneho podielu na hrubom domácom produkte podľa odseku 1 sa vychádza z údajov zistených a aktuálne zverejnených Európskou komisiou (Eurostat).

(3) Ak dôjde k porušeniu povinnosti podľa odseku 1 alebo ak väčšina poslancov Národnej rady Slovenskej republiky neschváli v návrhu rozpočtu verejnej správy výdavky na verejné zdravotníctvom spôsobom uvedeným v odseku 1, vláda Slovenskej republiky požiada Národnú radu Slovenskej republiky o vyslovenie dôvery vláde.

(4) Na účely dosiahnutia cieľa uvedeného v odseku 1 sú subjekty verejnej správy, ktorých rozpočty sú súčasťou rozpočtu verejnej správy, povinné zosúladiť návrhy svojich rozpočtov s vládnym návrhom rozpočtu verejnej správy.

(5) Povinnosť uplatňovať ustanovenia odsekov 1 až 4 sa nevzťahuje na obdobie od vypovedania vojny alebo od vyhlásenia vojnového stavu do skončenia vojny alebo do skončenia vojnového stavu.

**Čl. II**

Tento ústavný zákon nadobúda účinnosť 1. októbra 2019.